ՀՀ-ում Ղազախստանի դեսպանատունը «Փյունիկ» ֆուտբոլային ակումբի 5 ֆուտբոլիստի մուտքի արտոնագիր չի տվել, որովհետեւ «Տոբոլը» միգրացիոն ծառայության միջոցով նրանց հրավեր չի ուղարկել: Թիմակիցների հետ այսօր՝ հուլիսի 25-ին, Ղազախստան՝ Եվրոպա լիգայի որակավորման 2-րդ փուլի «Տոբոլի» դեմ առաջին խաղին մասնակցելու չեն կարողացել մեկնել Մոհամեդ Կոնատեն, Դրիսա Դիարասուբան, Բակար Բալդեն, Դիդյե Կադիոն եւ Անդրիա Դրագոեւիչը: ՀՀ-ում Ղազախստանի հյուպատոսը «Հայկական ժամանակ»-ին ասաց, որ այս ֆուտբոլիստները այն երկրներից են, որոնց քաղաքացիներին Ղազախստան մեկնելու համար անհրաժեշտ է մուտքի արտոնագիր, հետեւաբար «Տոբոլը» միգրացիոն ծառայության միջոցով նրանց համար պետք է հրավեր ձեւակերպեր, ինչը չի արել: